*Tlačová správa*

****

**NOC S ANDERSENOM – 1. 4. 2022**

**Rozprávková noc na podporu čítania detí**

Spolok slovenských knihovníkov a knižníc

Bratislava, 31. 3. 2022

***Slovensko sa zapája do medzinárodnej Noci s Andersenom, podujatia na podporu čítania detí. Sedemnásty ročník rozprávkovej noci sa bude konať 1. 4. 2022. Noc plnú dobrodružstva, kreativity a súťaží zažije bezmála 19 000 detí na takmer 400 miestach.***

Sme radi, že po dvoch rokoch obmedzení sa Noc s Andersenom uskutoční v tradičnom termíne. Vzhľadom k pretrvávajúcej pandémii budú inštitúcie realizovať toto významné podujatie nielen v klasickej nočnej verzii, ale aj v dennej alebo večernej verzii.

Do Noci s Andersenom 2022 sa zapojilo rekordných 379 slovenských verejných a školských knižníc, základných a materských škôl, centier pre deti a rodiny, ale aj rôznych kultúrnych centier vo všetkých regiónoch Slovenska s celkovým počtom 18 667 zúčastnených detí.

**Spolok slovenských knihovníkov a knižníc** koordinuje Noc s Andersenom na Slovensku od roku 2006. **Generálnym partnerom** podujatia je **Vydavateľstvo Slovart**, ktoré prihláseným inštitúciám tradične poskytuje knižný dar a knižné ceny do súťaže pre deti. Hlavným **mediálnym partnerom podujatia je RTVS – Rádio Regina**, ktoré bude v piatok 1. apríla 2022 opäť vysielať program so zaujímavými témami o čítaní a význame kníh. Program s rozprávkami a živými reportážami z knižníc sa teší veľkej obľube u detských aj dospelých poslucháčov. V spolupráci so **Slniečkom, umeleckým časopisom pre deti** sme pripravili súťaž**,** do ktorej sa môžu zapojiť jednotlivci, knižnice aj školy realizujúce Noc s Andersenom.

Podujatie Noc s Andersenom prvýkrát zorganizovali dve knihovníčky Mirka Čápová a Hana Hanáčková v roku 2000 v Knižnici Bedřicha Beneše Buchlovana v Uherskom Hradišti. Počas 21 rokov sa z pôvodne komorného podujatia stalo úspešné medzinárodné podujatie, do ktorého sa zapájajú knižnice nielen v Českej republike a na Slovensku, ale aj v Poľsku, Slovinsku, Chorvátsku, Srbsku, Bulharsku, Grécku, Veľkej Británii, Nemecku, Dánsku, Malte, Španielsku, Portugalsku, Švajčiarsku, Francúzsku, Taliansku, či dokonca na Novom Zélande, v Austrálii, USA a Turecku. **Slovensko je** po Českej republika v poradí **druhou krajinou s najvyšším počtom zapojených knižníc.**

Noc s Andersenom sa koná vždy v piatok s dátumom blížiacim sa ku dňu narodenín dánskeho rozprávkara – **Hansa Christiana Andersena** (2. 4. 1805 – 4. 8. 1875).

Na počesť jeho narodenia si zároveň pripomíname **Medzinárodný deň detskej knihy**, ktorý v roku 1967 vyhlásila medzinárodná mimovládna organizácia UNESCO - IBBY - (International Board on Books for Young People - Medzinárodná únia pre detskú knihu). Cieľom tohto dňa je upriamiť pozornosť na detské knihy, podnietiť dieťa k čítaniu a prehlbovať vzťah ku knihám.

Každá knižnica, škola alebo iná inštitúcia pripravuje pre svojich návštevníkov a “nocľažníkov” svoj vlastný originálny program. Spoločným základom sú knižné príbehy a knižní hrdinovia. Nezabudnuteľný zážitok z programu v nočnej, alebo netradičnej knižnici, múzeu alebo škole podporuje u detí pozitívny vzťah k čítaniu i knižniciam. Knižnice navštívia spisovatelia, ilustrátori, primátori, starostovia, hudobníci, majstri ľudových remesiel a rôznych profesií, aby deťom čítali rozprávky, hrali divadielka.

Deti si prostredníctvom súťaží, hier, tvorivých dielničiek, zážitkových prednášok pripomenú nielen okrúhle výročia spisovateľov a výtvarníkov pripadajúce na tento rok (**Jaroslav Foglar**, **Elena Čepčeková**, **Ľudmila Podjavorinská**, **Klára Jarunková**, **Karl May**, **Astrid Lindgrenová**, **Lewis Carroll**; **Josef Lada**, **Jiří Trnka**, **Ľudovít Fulla**), ale aj **výročie vzniku časopisu Slniečko** alebo rozprávku **Cisárove nové šaty**, ktorá vyšla pred 185 rokmi - 7. 4. 1837.

K programu na mnohých miestach už neodmysliteľne patrí aj **sadenie stromčekov „rozprávkovníkov“**, ktorým deti spoločne želajú bohatú úrodu nových rozprávok a detských kníh.

Dobrodružnú čitateľskú Noc s Andersenom môžu zažiť deti aj doma. Spravte si doma svoju **vlastnú rodinnú Noc s Andersenom** aj vy. Pripravte si knižky, baterky, zahrajte sa hry, ktoré sme pre vás pripravili v Programovom nápadníku na stránke podujatia.

Na slovenskej webovej stránke <https://nocsandersenom.sk/> nájdu zapojené inštitúcie množstvo inšpiratívneho a podporného metodického materiálu. Verejnosť - rodičia detí nájdu na interaktívnej mape prehľad zapojených inštitúcií vo svojom okolí.


Čítanie kníh v detskom veku rozvíja nielen fantáziu a predstavivosť detí, ale zlepšuje aj ich vyjadrovacie schopnosti a slovnú zásobu. Príbehy v knihách prinášajú deťom vhodné vzory správania a riešenia problémov, ktoré neskôr uplatnia vo svojom živote. Knihy deti učia, vychovávajú, citovo ich obohacujú, rozosmievajú ich, prenikajú celou detskou dušou a z detí tak postupne vychovávajú lepších a vzdelanejších ľudí pre neskorší dospelý svet.

Knihy dnes majú silných konkurentov v počítačových hrách, internete alebo v pasívnom pozeraní televízie. Tie však v deťoch postupne deformujú ich kreativitu a nepodporujú ich vlastnú predstavivosť – to dokážu jedine knihy. V dnešnej technicky vyspelej spoločnosti je výchova detí k čítaniu jedným z najdôležitejších poslaní knižníc na celom svete. Všetci veríme, že aj Nocou s Andersenom prispejeme k motivácii a podnecovaniu detí čítať, navštevovať knižnice a vytvoriť si tak pevný základ pre ďalšie budovanie svojich poznatkov a túžby vzdelávať sa.

Počas uplynulých šestnástich ročníkov Noci s Andersenom (2006 - 2021) sa podujatia zúčastnilo viac ako 100 000 slovenských detí.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Spolok slovenských knihovníkov a knižníc** je občianske združenie združujúce knihovníkov, bibliografov a informačných pracovníkov, ako aj knižničné, bibliografické a informačné pracoviská v Slovenskej republike. Jednou z jeho funkcií je aj popularizácia slovenského knihovníctva a knižníc doma aj v zahraničí. Spravuje portál Infolib: <https://www.infolib.sk/sk/>

****

Mgr. Lenka Čechvalová

Koordinátorka Noci s Andersenom na Slovensku

Spolok slovenských knihovníkov a knižníc

[www.nocsandersenom.sk](http://www.nocsandersenom.sk)

tel. kontakt: +421 907 282 575